Дыяпазон тэмаў як у “Саўкі ды Грышкі”, так і ў Шарапава-калумніста досыць шырокі: іх цікавяць як сусветныя праблемы, так і беларускія. Але Вольскі ўсё ж больш зважае на мясцовыя дзівосы: “выбарчая карусель”, праваслаўны фэст на лініі Сталіна, расійская авіябаза, збіццё журналіста ў судзе… Гэтых тэмаў няма ў Шарапава. Затое Вячаслаў звяртае ўвагу на тое, што засталося па-за ўвагаю “Саўкі ды Грышкі”: прэпарацыя льва ў дацкім заапарку, адмова беларускаму гею ў відзе на жыхарства ў Літве, парада навукоўцаў не ўжываць каўбасу. Але бывае, што тэмы супадаюць. Атрымліваецца такі ідэалагічны двубой, за якім досыць цікава паназіраць.